**Tájékoztatás a gépjárműadóval kapcsolatos 2021. évi változásról**

Egyes adótörvények módosításáról szóló 2020. évi CXVIII. törvény 101.§-a alapján 2021. évtől kezdődően a gépjárműadóval kapcsolatos adóhatósági feladatokat az állami adó- és vámhatóság /NAV/ látja el.

A változás a gépjármű-üzembentartókat (tulajdonosokat) nem érinti, plusz teendőjük nem lesz. Év elején a NAV minden érintettnek határozatot küld a fizetendő adóról, az aktuális fizetési határidőkről és **az új gépjárműadó-bevételi számláról**.

A gépjárműadó első részletét **2021. április 15-éig**, a második részletet **2021. szeptember 15-**éig kell befizetni a 410-es adónemhez tartozó, **10032000-01079160** számú *NAV Belföldi gépjárműadó bevételi* számlára.

A változások nem befolyásolják a gépjárműadó alóli **mentességeket**. A 2020. december 31-én fennálló adómentességet és szüneteltetést az önkormányzatok adatszolgáltatása alapján a NAV hivatalból, automatikusan veszi figyelembe az adó kivetésénél.

**2022-től már csak azok kapnak értesítést a NAV-tól, akiknél valami változás történt, például nőtt a személygépkocsi életkora, és emiatt a gépjárműadó összege csökkent.**

2021. évtől az új mentességet, a szüneteltetést és az adókedvezményt is a **GJADO**  *„adat- és változásbejelentő lap a gépjárműadó mentesség/kedvezmény/szüneteltetés igénybevételéhez”* elnevezésű adatlapon lehet bejelenteni, amely legegyszerűbben az Online Nyomtatványkitöltő Alkalmazással (ONYA) küldhető be a NAV-hoz. **A nyomtatvány papír alapon is elérhető majd a NAV központi ügyfélszolgálatain.**

**Hivatkozott törvény 104. § szerint a 2021. január 1-jét megelőző időszakra eső gépjárműadó-kötelezettséggel összefüggő adóhatósági feladatokat a 2020. december 31-én hatályos 9. § alapján illetékes és az adózás rendjéről szóló 2017. évi CL. törvény 2020. december 31-én hatályos 141. § (2) bekezdése alapján hatáskörrel rendelkező önkormányzati adóhatóság látja el.**

A 2020. december 31-éig keletkezett, változott vagy megszűnt adókötelezettséggel kapcsolatos kérdésekkel továbbra is az önkormányzati adóhatóságokhoz lehet fordulni.

**Dencsik Pálné**

**Adóügyi Főmunkatárs**